KOMISIJOS REGLAMENTAS (ES) 2021/1925

2021 m. lapkričio 5 d.

kuriuo dėl tam tikrų vabzdžių produktų pateikimo rinkai reikalavimų ir izoliavimo metodo pritaikymo iš dalies keičiami tam tikri Reglamento (ES) Nr. 142/2011 priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (1), ypač į jo 15 straipsnio 1 dalies pirmos pastraipos b, h, i ir j punktus, 21 straipsnio 6 dalies pirmos pastraipos d punktą, 27 straipsnio pirmos pastraipos c punktą, 31 straipsnio 2 dalį ir 32 straipsnio 3 dalies pirmos pastraipos a punktą,

kadangi:

(1) Komisijos reglamentu (ES) Nr. 142/2011 (2) nustatytos visuomenės ir gyvūnų sveikatos taisyklės dėl šalutinių gyvūninių produktų gaminių pateikimo rinkai ir eksporto;

(2) dėl spartaus vabzdžių auginimo sektoriaus vystymosi atsirado didelis kiekis vabzdžių ekskrementų, kurie, nesant suderintų Sąjungos taisyklių, kiekvienoje valstybėje narėje yra šalinami skirtingai. Siekiant užtikrinti vabzdžių ekskrementų kaip trąšų naudojimą, būtina nustatyti Sąjungos taisykles;

(3) taikant Reglamentą (ES) Nr. 142/2011 vabzdžių atmatos turėtų būti apibrėžiamos kaip vabzdžių ekskrementų ir negyvų vabzdžių dalių ir šėrimo substrato mišinys. Vabzdžių lervos, paprastai naudojamos perdirbtiems gyvūniniams baltymams gaminti arba skirtos žmonėms vartoti, gyvena vabzdžių atmatose. Siekiant vabzdžių atmatų apdorojimo ir pateikimo rinkai reikalavimus suderinti su perdirbto mėšlo reikalavimais, į Reglamento (ES) Nr. 142/2011 I priedą turėtų būti įtraukta vabzdžių atmatų apibrėžtis; todėl Reglamento (ES) Nr. 142/2011 I priedas turėtų būti atitinkamai iš dalies pakeistas;

(4) ne visada ekonominiu požiūriu įmanoma laiku surinkti atskiras ūkinių neatrajotojų skerdenas, visų pirma skerdenas iš mažų ūkių. Todėl Reglamento (ES) Nr. 142/2011 IX priedo V skyriuje numatyti izoliavimo metodai, kuriais užtikrinamas saugus tam tikrų nugaišusių ūkinių neatrajotojų laikymas iki surinkimo. Šiuo metu izoliavimo metodas „Hidrolizė ir tolesnis naikinimas“ taikomas tik kiaulių skerdenoms. Šį izoliavimo metodą tikslinga taikyti ir naminių paukščių skerdenėlėms bei ūkinių kiškiažvėrių skerdenoms. Todėl Reglamento (ES) Nr. 142/2011 IX priedo V skyriaus 2 skirsnio B punkto 2 dalis turėtų būti atitinkamai iš dalies pakeista;

(5) pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo), visų pirma pagal Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu, pasibaigus Susitarime dėl išstojimo numatytam pereinamajam laikotarpiui Reglamentas (EB) Nr. 1069/2009 ir juo grindžiami Komisijos aktai taikomi Jungtinei Karalystei ir jos teritorijoje, kiek tai susiję su Šiaurės Airija;

(6) kadangi Susitarime dėl išstojimo numatytas pereinamasis laikotarpis baigėsi 2020 m. gruodžio 31 d., Reglamento (ES) Nr. 142/2011 IX priedo V skyriaus 2 skirsnio B punkto 1 dalis turėtų būti iš dalies pakeista, kad valstybių narių, kurioms leidžiama Šiaurės Airijos atžvilgiu taikyti izoliavimo metodą, sąraše esanti nuoroda į Jungtinę Karalystę būtų pakeista nuoroda į Jungtinę Karalystę. Be to, Reglamento (ES) Nr. 142/2011 IX priedo V skyriaus 2 skirsnio A punkte ir to reglamento XIV priedo II skyriaus 11 skirsnio 3 lentelėje pateiktos nuorodos į Jungtinę Karalystę turėtų būti išbrauktos;

(7) 2015 m. spalio 8 d. Europos maisto saugos tarnyba (EFSA) paskelbė mokslinę nuomonę dėl rizikos profilio, susijusio su vabzdžių auginimu ir vartojimu maistui bei pašarams (3). Be kelių kitų rūšių vabzdžių EFSA įvertino šilkaverpius kaip galimą perdirbtų gyvūninių baltymų gamybos šaltinį. Tam tikri Sąjungos regionai turi ilgalaikę serikultūros tradiciją. Kadangi naminiai šilkaverpiai minta tik šilkmedžio lapais (Morus alba ir Morus nigra), nėra pavojaus juos užteršti gyvūniniais pašarais, kurių neleidžiama šerti vabzdžiams. Todėl, nuėmus šilko derlių, juos turėtų būti leidžiama perdirbti į perdirbtus gyvūninius baltymus, skirtus ūkinių gyvūnų pašarams gaminti. Tikslinga šilkaverpius (Bombyx mori) įtraukti į vabzdžių, iš kurių leidžiama gaminti perdirbtus gyvūninius baltymus, skirtus ūkinių gyvūnų pašarams gaminti, rūšių sąrašą. Todėl Reglamento (ES) Nr. 142/2011 X priedas turėtų būti atitinkamai iš dalies pakeistas;

(8) Reglamento (ES) Nr. 142/2011 XI priede nustatyti mėšlo pateikimo rinkai reikalavimai. Į to reglamento I priedą įtraukus vabzdžių atmatų apibrėžtį, perdirbtų vabzdžių atmatų pateikimo rinkai reikalavimais turėtų būti užtikrinta saugi prekyba perdirbtomis vabzdžių atmatomis. Todėl tame priede nustatyti reikalavimai taip pat turėtų būti taikomi vabzdžių atmatoms; todėl Reglamento (ES) Nr. 142/2011 XI priedas turėtų būti atitinkamai iš dalies pakeistas;

(9) valstybės narės, šiuo metu taikančios nacionalines priemones vabzdžių atmatoms perdirbti, turėtų suderinti savo nacionalines priemones su Reglamento (ES) Nr. 142/2011 su pakeitimais, padarytais šiuo reglamentu, XI priede nustatytu metodu. Šiame reglamente turėtų būti numatytas 12 mėnesių pereinamasis laikotarpis;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (ES) Nr. 142/2011 I, IX, X, XI ir XIV priedai iš dalies keičiami pagal šio reglamento priedą.

2 straipsnis Veiklos vykdytojai, patvirtinti arba registruoti valstybėje narėje, kuri taiko nacionalines priemones vabzdžių atmatoms perdirbti, gali toliau taikyti tas nacionalines priemones, susijusias su vabzdžių atmatų teikimu rinkai atitinkamoje valstybėje narėje iki 2022 m. lapkričio 8 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. lapkričio 5 d. Komisijos vardu Pirmininkė Ursula VON DER LEYEN

(1) OL L 300, 2009 11 14, p. 1.

(2) 2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).

(3) Scientific Opinion on a Risk profile related to production and consumption of insects as food and feed, The EFSA Journal (2015);13 (10):4257.